CELEX: 32013R0093
Language: lt
Date: 2013-02-01 00:00:00
Title: 2013 m. vasario 1 d. Komisijos reglamentas (ES) Nr. 93/2013, kuriuo dėl savininkų užimtų būstų kainų indeksų nustatomos išsamios Tarybos reglamento (EB) Nr. 2494/95 dėl suderintų vartotojų kainų indeksų įgyvendinimo taisyklės  Tekstas svarbus EEE

2.2.2013   
            
            
               LT
            
            
               Europos Sąjungos oficialusis leidinys
            
            
               L 33/14
            
         KOMISIJOS REGLAMENTAS (ES) Nr. 93/2013
   2013 m. vasario 1 d.
   kuriuo dėl savininkų užimtų būstų kainų indeksų nustatomos išsamios Tarybos reglamento (EB) Nr. 2494/95 dėl suderintų vartotojų kainų indeksų įgyvendinimo taisyklės
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1995 m. spalio 23 d. Tarybos reglamentą (EB) Nr. 2494/95 dėl suderintų vartotojų kainų indeksų (1), ypač į jo 4 straipsnio trečią pastraipą ir 5 straipsnio 3 dalį,
   atsižvelgdama į Europos centrinio banko nuomonę (2),
   kadangi:
   
               (1)
            
            
               Reglamente (EB) Nr. 2494/95 pateikiamos suderintų vartotojų kainų indeksų (SVKI) rengimo nuostatos;
            
         
               (2)
            
            
               kad SVKI būtų aktualesni ir geriau palyginami, reikėtų išnagrinėti galimybes rengti būstų ir ypač savininkų užimtų būstų kainų indeksus;
            
         
               (3)
            
            
               siekiant rengti savininkų užimtų būstų kainų indeksus, būtina nustatyti būstų kainų indeksus. Būstų kainų indeksai per se taip pat yra svarbūs rodikliai;
            
         
               (4)
            
            
               siekiant užtikrinti, kad visų valstybių narių rezultatai būtų patikimi ir palyginami, būtina nustatyti metodines būstų ir savininkų užimtų būstų kainų indeksų rengimo gaires;
            
         
               (5)
            
            
               šiame reglamente numatytos priemonės atitinka Europos statistikos sistemos komiteto (toliau – ESS komitetas) nuomonę,
            
         PRIĖMĖ ŠĮ REGLAMENTĄ:
   1 straipsnis
   Dalykas
   Siekiant, kad suderinti vartotojų kainų indeksai (SVKI) būtų aktualesni ir geriau palyginami, šiuo reglamentu nustatomi savininkų užimtų būstų kainų indeksai.
   2 straipsnis
   Apibrėžtys
   Šiame reglamente vartojamų terminų apibrėžtys:
   1)   savininkų užimtų būstų kainų indeksas– indeksas, kuriuo įvertinami naujų namų ūkių sektoriaus būstų ir kitų prekių bei paslaugų, kurias namų ūkis įsigyja kaip būsto savininkas, sandorių kainų pokyčiai;
   2)   būstų kainų indeksas– indeksas, kuriuo įvertinami namų ūkių įsigytų būstų sandorių kainų pokyčiai.
   3 straipsnis
   Aprėptis
   1.   Savininkų užimtų būstų kainų indeksas aprėpia šias išlaidų kategorijas:
   
               O.1.
            
            
               Savininkų užimtų būstų išlaidos
            
         
               O.1.1.
            
            
               Būstų įsigijimas
            
         
               O.1.1.1.
            
            
               Nauji būstai
            
         
               O.1.1.1.1.
            
            
               Naujų būstų įsigijimas
            
         
               O.1.1.1.2.
            
            
               Savininko pastatyti būstai ir esminės rekonstrukcijos
            
         
               O.1.1.2.
            
            
               Namų ūkių įsigyti esami būstai
            
         
               O.1.1.3.
            
            
               Kitos su būstų įsigijimu susijusios paslaugos
            
         
               O.1.2.
            
            
               Būstų nuosavybės teisės
            
         
               O.1.2.1.
            
            
               Kapitalinis remontas ir priežiūra
            
         
               O.1.2.2.
            
            
               Su būstu susijęs draudimas
            
         
               O.1.2.3.
            
            
               Kitos su būstų nuosavybės teisėmis susijusios paslaugos
            
         2.   Būstų kainų indeksas aprėpia šias išlaidų kategorijas:
   
               H.1.
            
            
               Būstų įsigijimas
            
         
               H.1.1.
            
            
               Naujų būstų įsigijimas
            
         
               H.1.2.
            
            
               Esamų būstų įsigijimas
            
         3.   Savininkų užimtų būstų kainų indeksas grindžiamas grynųjų įsigijimų metodu, kuriuo įvertinami faktinių kainų, kurias vartotojai moka įsigydami nauji namų ūkių sektoriaus būstus, pokyčiai bei kitų su būstų nuosavybėmis teisėmis ir jų perdavimu susijusių išlaidų pokyčiai.
   4.   Įtraukiamos visos 3 straipsnio 1 dalyje apibrėžtos būsto išlaidų kategorijos, kurių svorinė dalis sudaro bent vieną šimtąją visų būsto išlaidų (O.1.). Įtraukiamos visos 3 straipsnio 2 dalyje apibrėžtos būsto išlaidų kategorijos, kurių svorinė dalis sudaro bent vieną šimtąją visų būsto išlaidų (H.1.).
   4 straipsnis
   Metodinis vadovas
   1.   Komisija (Eurostatas), glaudžiai bendradarbiaudama su valstybėmis narėmis, parengia vadovą, kuriame išdėstoma pagal šį reglamentą nustatytų savininkų užimtų būstų ir būstų kainų indeksų metodinė sistema (toliau – SUB BKI vadovas). Tinkamai pagrįstais atvejais Komisija (Eurostatas) atnaujina vadovą pagal ESS komiteto patvirtintą tvarką.
   2.   Rengiant savininkų užimtų būstų ir būstų kainų indeksus taikomi Europos Parlamento ir Tarybos reglamento (EB) Nr. 223/2009 (3) 12 straipsnio 1 dalyje nurodyti kokybės kriterijai.
   3.   Valstybės narės Komisijos (Eurostato) prašymu jai pateikia reikalingą informaciją, kad būtų galima įvertinti savininkų užimtų būstų ir būstų kainų indeksų atitiktį šio reglamento nuostatoms.
   5 straipsnis
   Duomenims keliami reikalavimai
   1.   Valstybės narės pagal SUB BKI vadovą rengia 3 straipsnyje nurodytų kategorijų kainų indeksus ir teikia juos Komisijai (Eurostatui).
   2.   Valstybės narės teikia ketvirčio kainų indeksus. Be ketvirčio kainų indeksų, valstybės narės taip pat gali pateikti mėnesio indeksus.
   3.   3 straipsnio 1 dalyje nurodyti 2014 m. antrojo ketvirčio indeksai teikiami nuo 2014 m. trečiojo ketvirčio. 3 straipsnio 2 dalyje nurodyti 2012 m. antrojo ketvirčio indeksai teikiami nuo 2012 m. trečiojo ketvirčio.
   4.   Valstybės narės Komisijai (Eurostatui) pateikia ketvirčio kainų indeksus per nustatytą laikotarpį, kuris neviršija aštuoniasdešimt penkių dienų nuo ketvirčio, kurio indeksai yra pateikiami, pabaigos. Taip pat ir mėnesio indeksus pateikiančios valstybės narės juos pateikia per trisdešimt dienų nuo mėnesio, kurio indeksai yra pateikiami, pabaigos.
   5.   Remdamosi SUB BKI vadovu ir Komisijos reglamentu (ES) Nr. 1114/2010 (4) valstybės narės kasmet parengia ir Komisijai (Eurostatui) pateikia vieną su savininkų užimtų būstų indeksais susijusį išlaidų svorinių koeficientų rinkinį ir vieną su būstų kainų indeksais susijusį išlaidų svorinių koeficientų rinkinį.
   Ketvirčio indeksų svoriniai koeficientai pateikiami ne vėliau kaip kitų metų, einančių po metų, kurių svoriniai koeficientai yra pateikiami, birželio 15 d.
   Mėnesio indeksus pateikiančios valstybės pateikia atitinkamus svorinius koeficientus ne vėliau kaip kitų metų, einančių po metų, kurių svoriniai koeficientai yra pateikiami, vasario 20 d.
   6.   Valstybės narės ne vėliau kaip per 5 straipsnio 3 ir 4 dalyse nustatytus laikotarpius parengia ir Komisijai (Eurostatui) pateikia apytikslius ankstesnius duomenis, susijusius su 3 straipsnio 1 dalyje nurodytais indeksais, pradedant 2010 m. pirmojo ketvirčio indeksu. Valstybės narės ne vėliau kaip per 5 straipsnio 3 ir 4 dalyse nustatytus laikotarpius parengia ir Komisijai (Eurostatui) pateikia apytikslius ankstesnius duomenis, susijusius su 3 straipsnio 2 dalyje nurodytais indeksais, pradedant 2008 m. pirmojo ketvirčio indeksu.
   7.   Valstybės narės teikia pagal šį reglamentą būtinus duomenis ir susijusius metaduomenis remdamosi Komisijos (Eurostato) nustatytu keitimosi duomenimis standartu. Duomenys ir metaduomenys Komisijai (Eurostatui) pateikiami per bendrąją duomenų įvesties prieigą arba taip, kad Komisija juos galėtų išgauti per bendrąją duomenų įvesties prieigą.
   6 straipsnis
   Pereinamojo laikotarpio priemonės
   1.   Praėjus atitinkamai vieniems ir trejiems metams po šio reglamento įsigaliojimo valstybės narės pateikia Komisijai (Eurostatui) duomenų kokybės ataskaitas, remdamosi Europos statistikos sistemos nustatytais ir SUB BKI vadove išdėstytais standartais.
   2.   Komisija (Eurostatas) per penkerius metus nuo šio reglamento įsigaliojimo parengia ataskaitą dėl pagal šį reglamentą nustatytų indeksų ir ypač dėl jų atitikties Komisijos reglamentui (EB) Nr. 1749/96 (5) ir Reglamentui (ES) Nr. 1114/2010. Ataskaitoje taip pat nagrinėjama, ar savininkų užimtų būstų kainų indeksai yra tinkami įtraukti į SVKI aprėptį.
   7 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2012 m. rugsėjo 1 d. Šis reglamentas pagal Sutartis privalomas visas ir tiesiogiai taikomas valstybėse narėse.
   
      Priimta Briuselyje 2013 m. vasario 1 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 257, 1995 10 27, p. 1.
   
      (2)  2012 m. spalio 19 d. pareikšta nuomonė (dar nepaskelbta Oficialiajame leidinyje).
   
      (3)  OL L 87, 2009 3 31, p. 164.
   
      (4)  OL L 316, 2010 12 2, p. 4.
   
      (5)  OL L 229, 1996 9 10, p. 3.